14 sarnaqäwi: Diosax Abrahamaruw yant’i
¿ABRAHAMAX kamachaskisa? Cuchillompiw wawapar jiwayañatak sarxataski. ¿Kunatsa? Nayraqatxa kunjamatsa Abrahamampi Sarampix wawanïpxäna uk yatxatañäni.
Amtañäni, Diosax mä wawanipxätaw sänwa. Janiw uka arux phuqaskaniti sañjamänwa, kunattix Abrahamas Saras chuymanïxapxänwa. Ukampis jan phuqasirjamanakax Diosatakix janiw ch’amäkiti, ukaruw Abrahamax atinisïna. ¿Ukax phuqasïnti?
Wawanipxätaw sas Diosax siskäna uka urutxa mä maraw pasxäna. Abrahamax 100 maranïxänwa Sarasti 90 maranïxarakïnwa, ukhaw Isaac sat wawanïxapxäna. ¡Diosan arsutapax phuqasïnwa!
Isaacax jach’äxan ukhaxa Jehová Diosax Abrahaman iyawsäwip yant’äna. ‘¡Abraham!’ sasaw jawsäna. Ukat Abrahamax ‘¡Akankasktwa!’ sasaw sarakïna. Ukat Diosax akham sänwa: ‘Isaac sapa yuqall wawamar irpxarusiwayma, ukat kawkïr qulltix nayax uñacht’aykäma uka chiqan wawam luqtanita’ sasa.
¡Wawapax wali munatänwa, Abrahamax wal llakispachänxa! Amtañäni, Canaananwa wawanakamax jakasipxani sarakïns Diosaxä. ¿Isaacatï jiwaspänxa khitirak Canaán uraqin jakaspänsti? Abrahamax janiw sum amuykänti, ukhampachas Diosar iyawsaskakïnwa.
Qullur purisaxa, Abrahamax Isaacaruw chinunti ukat qala tawqat patxaruw wayxati. Ukatxa wawapar jiwayañatakiw cuchillo apsusi. Ukat ukaratpachaw Diosan angelapax art’anïna: ‘¡Abraham, Abraham!’ sasa. ‘¡Jay!’ sarakïnwa Abrahamaxa.
Ukat Diosax akham sänwa: ‘Wawarux jan kuna jan walsa luramti, jichhasti yattwa nayar iyawsatamxa, sapa wawama nayar luqtanit sataxa janirakiw “janiw” sisktati’ sasa.
¡Abrahamax Diosatakix wali iyawsäwinïnwa! Jehová Diosatakixa janiw kunas ch’amäkiti sänwa chuymapanxa, Isaacarux jiwatanak taypitsa Jehová Diosax jaktayaspawa sänwa. Diosax janiw Isaacaru jiwayañap munkänti; ukatwa Diosax Abrahamataki mä uwija quqa quq taypir waxrat achuntayänxa. Ukatxa, uka uwij Isaac lanti luqtit sänwa.
Génesis 21:1-7; 22:1-18.
Jiskt’äwinaka
- ¿Diosax Abrahamarux kamsänsa, ukat ukax kunjams phuqasïna?
- Kunjamtï aka dibujon uñjaskixa, ¿kunjamatsa Diosaxa Abrahamar yant’äna?
- ¿Abrahamax Diosan mayitap jan amuykasas kamachänsa?
- ¿Yuqapar jiwayañatak cuchillo apsuskäna ukhaxa kamachänsa?
- ¿Abrahaman iyawsäwipax kunjamänsa?
- ¿Diosax Abrahaman luqtañapatakix kuns churäna, ukat kunjamatsa?
Yaqha jiskt’äwinakampi
- Liyt’añamawa Génesis 21:1-7.
¿Kunatsa Abrahamaxa kimsaqallqu uru saraqatarux yuqall wawapar circuncidäna? (Gén. 17:10-12; 21:4.)
- Liyt’añamawa Génesis 22:1-18.
¿Kunjamatsa Isaacax Abraham awkipar ist’atapxa uñacht’ayäna, ukat ukax khiti tuqimpitsa uñacht’ayaskäna? (Gén. 22:7-9; 1 Cor. 5:7; Fili. 2:8, 9.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn